  Анжелика Тихонова корреспондент Мерлыко вотэсъёсысь финн-угор «кизилиослы» вожвылъяськон ялӥзы. Со сярысь ивортодэтъя «Финноугрия» центр . Ужрадэз радъясьёс утчало мерлыко вотэсъёсын финн-угор но самоди кылъёсын бамъёссэс рос-прос нуисьёсты: видео гожъясьёсты, блог яке мукет амалэн гожъяськисьёсты. Валтӥсез - конкурсэ пыриськись  ас кылзэ туала амалъёсын вӧлмытыны мед тыршоз. Вожвылъяськон куинь ӧръёсъя ортчоз: мерлыко вотэсын мыло-кыдо но кемалась бам нуисьёс, али кутскисьёс но крезьгурасьёс. Берпуметӥяз огназы кырӟасьёс но ансамбльёс (витьёзь адямиен) пыриськыны быгато. Вормисьёсты конььывуон пумын Финляндие гастрольёсы ӧтёзы. Отын соос пӧртэм площадкаосын, со пӧлын дышетон юртъёсын, ас ужаменызы тодматозы. Конкурсэ пыриськон понна 2019-тӥ арын 16-тӥ инвожоозь ас бам, канал яке видео вылэ чӧлсконпус (ссылка) келяно. Вормисьёс инвожо пумозь шараямын луозы. Жюри финн-угор яке самоди кылэз уже кутэмез одно ик лыдэ басьтоз. Озьы ик гожтослэсь пуштроссэ, мылкыдэз, ужъемышез, гожтӥськемъёслэсь лыдзэс чаклалоз. Куриськонъёсты келяно: simo.kantele@venajaseura.com (Симо Кантеле) яке riku.savonen@venajaseura.com (Рику Савонен) Вожвылъяськонэз Финлядиысь дышетонъя но лулчеберетъя министерство юрттэм улсын «Финляндия - Россия» огин радъя. Тегъёс: мерлыковотэс Удмуртия Финляндия удмуртъёс Мерлык финн-угоркалыкъёс удмуртлык  